Virallinen lehti nro C 158 , 25/05/1998 s. 0022



KIRJALLINEN KYSYMYS E-2943/97 komissiolle esittäjä(t): Heidi Hautala (V), Laura González Álvarez (GUE/NGL), Doeke Eisma (ELDR), David Bowe (PSE) ja Bernd Lange (PSE) (17. syyskuuta 1997) Aihe: Kustannus-hyötykriteeri Auto Oil -ohjelmassa Euroopan komissio on vähän aikaa sitten julkistanut tarjouskilpailun sellaisen tutkimuksen laatimisesta, joka koskee tieliikenteestä aiheutuvien päästöjen vähentämiseen tähtäävien toimenpiteiden kustannustehokkuutta (viite B1/ETU/970013). Euroopan parlamentti on hyväksynyt toisenlaisen tavan lähestyä kysymystä: kustannus-hyötykriteeri. ¨Mikäli sovellettavien toimenpiteiden kulut tulevat kaikilta osin kuluttajien maksettaviksi, Auto Oil -ohjelmassa ei ole otettu huomioon kustannushyödyn makrotaloudellista arviointia, johon sisältyy sekä kustannustehokkuuteen liittyviä näkökohtia että sosiaalisia kustannuksia, erityisesti säästöjä terveydenhoitoon liittyvissä kuluissa ilmanlaadun paranemisen seurauksena.¨(Tarkistus 7 - EP mietintö A4-0096/97). Onko Euroopan komissio tietoinen yhdysvaltalaisen Clean Air Actin vuosia 1970-1990 koskevasta kustannus-hyötyanalyysistä, josta ilmeni, että - jopa kaikkein varovaisimpien arvioiden mukaan - saavutettu hyöty oli paljon suurempi kuin aiheutuneet kustannukset? Aikooko Euroopan komissio edellä mainitun perusteella tarkistaa tarjouskilpailupyyntönsä, joka koskee tutkimusten laatimista Auto Oil II -ohjelmasta? Komission jäsenen Ritt Bjerregaardin komission puolesta antama vastaus (10. marraskuuta 1997) Komissio haluaa korostaa, ettei sen lähestymistapa eroa olennaisesti Euroopan parlamentin lähestymistavasta, edellyttäen, että Auto Oil -ohjelmaa ((KOM(96) 248. )) tarkastellaan yhdessä ilmanlaadun arvioinnista ja hallinnasta 27 päivänä syyskuuta 1996 annetun neuvoston direktiivin 96/62/EY ((EYVL L 296, 21.11.1996. )) ja sen tytärdirektiivien kanssa. Ilmanlaatudirektiiviin perustuen komissio antoi 8. lokakuuta 1997 ehdotuksen direktiiviksi rikkidioksidin, typen oksidien, hiukkasten ja lyijyn raja-arvoista ((KOM(96) 500. )). Muita tytärdirektiivejä ollaan valmistelemassa. Niissä on tarkoitus vahvistaa useille ilman epäpuhtauksille asianmukaiset raja-arvot yhteisön tasolla ottaen huomioon tiukempien standardien avulla saavutettavat säästöt. Analyysissä otetaan huomioon myös kustannus-hyötynäkökohdat. Komissio tuntee Yhdysvaltojen ilmanlaatulakiin sisältyvän kustannus-hyötyanalyysin, ja sillä on hyvät suhteet tämän alan vastuuelimiin. Tytärdirektiiveissä ehdotettuja ilmanlaatustandardeja pidetään tavoitteina myös Auto Oil -ohjelmassa. Sen tarkoituksena on kuitenkin selvittää, millaista toimenpiteiden yhdistelmää voidaan soveltaa maantiekuljetusalalla tavoitteiden saavuttamiseksi pienimmillä kustannuksilla ottaen huomioon muiden alojen kuin maantiekuljetusalan mahdolliset myötävaikutukset. Tämä voidaan parhaiten tehdä kustannustehokkuusanalyysin avulla. Jos siirryttäisiin Auto Oil -ohjelman kustannustehokkuusanalyysistä kustannus-hyötyanalyysiin, se merkitsisi sitä, että ilmanlaatua koskevan puitedirektiivin yhteydessä tehty työ jätettäisiin huomioon ottamatta. Komissio haluaa kuitenkin myös vahvistaa sitoutumisensa kannan ottamiseen Euroopan parlamentin huoleen, joka koskee kyseisessä ohjelmassa käytettävän kustannuskäsitteen määrittelyä, sekä tarpeeseen arvioida mahdollisten poliittisten hahmotelmien sivuvaikutuksia mukaan lukien mahdolliset makrotaloudelliset vaikutukset. Edellä mainituista syistä komissio ei aio tarkistaa maantiekuljetuksista aiheutuvien päästöjen rajoittamistoimenpiteiden kustannustehokkuustutkimusta koskevaa tarjouspyyntöään.